Mezenská, Helena, poslankyňa NR SR (2015-11-11):
Vážený pán predseda Národnej rady, vážený pán minister, pani spravodajkyňa, prítomní poslanci, dovoľte mi upozorniť v druhom čítaní pri zákone o výbušninách, výbušných predmetoch a munícii, ktorého cieľom bol vlastne opodstatnený zámer sledovať ustanovenie možnosti obciam vydávať všeobecné záväzné nariadenia, ktorými sa upraví používanie pyrotechnických výrobkov, ako aj zámer spresnenia nových označení a zaraďovania pyrotechnických výrobkov patriacich do zábavnej pyrotechniky, na niečo, čo mi nebolo úplne jasne vysvetlené v rámci rokovania hospodárskeho výboru. Totižto tento zákon nebol sústredený len na to, aby sa pripravil právny základ na prípravu všeobecných nariadení pre mestá pri manipulácii alebo pri spresnení pravidiel používania výbušnín, ale jeho súčasťou bola aj nepriama novela. A táto nepriama novela súvisí so zákonom o poskytovaní dotácií v pôsobnosti ministerstva hospodárstva. Jej cieľom je poskytnúť štátne príspevky odberateľom plynu v domácnosti. Ak som si vlastne tento pozmeňujúci návrh, ktorý bol pripravený k zákonu o výbušninách, prečítala spolu s touto nepriamou novelou, zarazili ma také dve skutočnosti, ktoré by som si, ak ste tu, pán minister, nechala vysvetliť, bez toho vysvetlenia bolo pre mňa irelevantné podávať nejaký pozmeňujúci návrh na prípadné vypustenie tejto nepriamej novely zákona, a síce, ide o poskytovanie a vyplácanie štátnych príspevkov odberateľov plynu v kontrolovanom reťazci od odberateľa plynu v domácnosti cez dodávateľa a cez prevádzkovateľa distribučnej siete až po ministerstvo. Avšak nazdávam sa na základe takto citovaných ustanovení, vlastne pri tvorbe zoznamu takýchto dotknutých odberateľov plynu nebude potrebný ich súhlas. A rovnako aj ak by bolo potrebné odkontrolovať, o aký objem vlastne súvisiacich zdrojov ide, je to chránené vlastne pri dodávateľovi plynu obchodným inštitútom, vlastne obchodným tajomstvom. Zdá sa mi, že takto nastavená nepriama novela môže vzbudzovať pochybnosť o transparentnosti celého procesu poskytovania týchto štátnych príspevkov. Ja som presvedčená, že pri neoverení spätnej väzby pri nepotvrdení dotknutých odberateľov plynu, ktorí by mali vedomosť o tom, že taký zoznam sa tvorí, a vyjadrili by to príslušným spôsobom, rovnako ako aj bez toho, aby sme nejakým spôsobom mali snahu odkontrolovať objem poskytnutého príspevku z verejných zdrojov, ktorý bude tiecť a bude regulovaný, bude kontrolovaný dodávateľom plynu, naozaj môže dochádzať k podozreniam na netransparentné narábanie s verejnými zdrojmi. Ja som presvedčená, že pokiaľ ide o využívanie verejných zdrojov, verejných prostriedkov, tak v prípade dodávateľa plynu takýto proces predsa nemôže byť chránený právnym základom obchodného tajomstva. Obchodným tajomstvom tu môže byť know-how, či už dodávateľa alebo prevádzkovateľa distribučnej siete v princípe každej obchodnej spoločnosti, ale len dovtedy, kým tá spoločnosť nepoužíva a nerozhoduje alebo nedohliada, nie je dotknutá čerpaním verejných prostriedkov. Raz ak ide o čerpanie verejných prostriedkov, som presvedčená o tom, že manipulácia s týmito verejnými prostriedkami nemôže byť neopodstatnene chránená inštitútom obchodného tajomstva. Takže ja by som poprosila, ak by ste mohli, pán minister, zaujať svoje stanovisko k tejto nepriamej novele, ak by ste boli taký láskavý a mi ten celý proces objasnili, aby naozaj nevzbudzovala takto zadefinovaná novela pochybnosti o tom, že by tu dochádzalo k prelievaniu verejných prostriedkov bezkontrolne, navyše legitimizovane cez inštitút ochrany osobných údajov bez súhlasu dotknutých odberateľov plynu a zároveň aj z môjho pohľadu v neopodstatnene chránenom režime obchodného tajomstva pre dodávateľov plynu, aj keď ide o využívanie verejných prostriedkov, verejných zdrojov. V neposlednom rade by ma zaujímalo, aká výška štátneho príspevku sa predpokladá, ktorá bude odberateľom plynu v domácnostiach vypočítaná alebo pridelená. Ďakujem.